b'\n_START_ARTICLE_\nBiserica fortificat\xc4\x83 din \xc8\x98ura Mic\xc4\x83\n_START_SECTION_\nBiserica\n_START_PARAGRAPH_\nBiserica evanghelic\xc4\x83 luteran\xc4\x83 a fost construit\xc4\x83 \xc3\xaen secolul al XIII-lea ca bazilic\xc4\x83 romanic\xc4\x83 cu nav\xc4\x83 central\xc4\x83, cor rectangular cu absid\xc4\x83 semicircular\xc4\x83 \xc8\x99i nave laterale f\xc4\x83r\xc4\x83 absidiole. La sf\xc3\xa2r\xc8\x99itul secolului al XV-lea \xc8\x99i \xc3\xaenceputul secolului al XVI-lea, biserica, care purta hramul Sfintei Maria, a fost transformat\xc4\x83 \xc3\xaen stil gotic \xc8\x99i a fost fortificat\xc4\x83. \xc3\x8en anul 1506, absida semicircular\xc4\x83 a fost demolat\xc4\x83, corul a fost \xc3\xaenchis poligonal \xc8\x99i sprijinit cu contrafor\xc8\x9bi \xc8\x99i boltit \xc3\xaen re\xc8\x9bea. Cu acela\xc8\x99i prilej a fost ridicat un arc triumfal gotic din piatr\xc4\x83 profilat\xc4\x83 \xc8\x99i a fost boltit\xc4\x83 nava central\xc4\x83. Intrarea de pe partea de nord a fost \xc3\xaent\xc4\x83rit\xc4\x83 cu un turn cu patru etaje iar \xc3\xaen vest a fost ridicat un turn adosat fa\xc8\x9badei. Conform registrului parohiei evanghelice din anul 1506 se p\xc4\x83streaz\xc4\x83 un \xc3\xaenscris \xc3\xaen care se spune: "Johanes Welther (Scholten) anul 106, ein Dominikaner Monch und Baumeister (un c\xc4\x83lugar dominican \xc8\x99i constructor) ecclesia aedificatur"._NEWLINE_\xc3\x8en biseric\xc4\x83 se mai p\xc4\x83streaz\xc4\x83 nealterate urm\xc4\x83toarele bunuri: un grup statuar din lemn datat \xc3\xaen anul 1715, un altar \xc3\xaen stil baroc, dou\xc4\x83 chei de bolt\xc4\x83 sculptate \xc8\x99i un baldachin \xc3\xaen stil baroc din anul 1777 aflat \xc3\xaen amvon._NEWLINE_S-au f\xc4\x83cut lucr\xc4\x83ri de repara\xc8\x9bii \xc8\x99i numeroase restaur\xc4\x83ri \xc3\xaen anii 1676, 1715, 1761, 1781, 1856 \xc8\x99i 1913. \xc3\x8en anul 1959 s-a consolidat turnul clopotni\xc8\x9b\xc4\x83 cu o structur\xc4\x83 din beton cu dou\xc4\x83 centuri. Dup\xc4\x83 \xc3\xaenc\xc4\x83 patru ani, \xc3\xaen 1963 s-a consolidat corul cu centuri de beton construite deasupra \xc8\x99i dedesuptul ferestrelor. Tot \xc3\xaen 1963 s-a ref\xc4\x83cut acoperi\xc8\x99ul bisericii._NEWLINE_\xc3\x8en decursul secolelor a fost de mai multe ori pustiit\xc4\x83 de r\xc4\x83zboaie \xc8\x99i catastrofe. A suferit mai multe atacuri ale turcilor (1432, 1437/38 \xc8\x99i 1493), a fost jefuit\xc4\x83 de trupele lui Mihai Viteazul \xc3\xaen 1600 \xc8\x99i de participan\xc8\x9bii la r\xc4\x83scoala curu\xc8\x9bilor, sub conducerea lui Francisc R\xc3\xa1k\xc3\xb3czi al II-lea, din 1706. \xc3\x8en 1733 biserica a suferit daune \xc3\xaen urma unui incendiu de propor\xc8\x9bii. Cutremurul din 1977 a produs mari stric\xc4\x83ciuni bisericii evanghelice luterane._NEWLINE_\xc3\x8en prezent, din vechea bazilic\xc4\x83 se mai p\xc4\x83streaz\xc4\x83 doar fragmente din fa\xc8\x9bada de vest, parte din portalul nordic, peretele de sud, precum \xc8\x99i st\xc3\xa2lpii dintre nave, iar din fortifica\xc8\x9bia ce \xc3\xaenconjura odinioar\xc4\x83 biserica se mai p\xc4\x83streaz\xc4\x83 numai c\xc3\xa2teva tronsoane la sud \xc8\x99i vest de biseric\xc4\x83.'